KYK: Hier kom die 'Springbok-Rover'! | Netwerk24
30 April 2019 17:45
Vir die toegewyde ondersteuner wat sy passie vir sy nasionale rugbyspan met meer as net 'n groen pofbaadjie wil wys, is daar nou 'n alternatief: 'n Fris Range Rover Sport, uitgerus in die amptelike Springbok-groen van die Bokke se truie, met 'n paar goue Bok-kentekens op die bakwerk as bonuspunte.
Dié spesiale Range Rover is egter (voorlopig) nie vir enigeen te koop nie. Volgens Land Rover Suid-Afrika, wat die projek in samewerking met die Suid-Afrikaanse Rugbyunie (Saru) en Land Rover se Special Vehicles Operations in Engeland aangepak het, is die "Bok-Rover" net as 'n eenmalige proeflopie in sy Bok-trui omgetooi.
Só lyk die spesiale Springbok-weergawe van die Range Rover Sport. Foto: Motorpress.co.za
Geel stikwerk op die Range Rover se swart bekleedsel is 'n verwysing na die kenmerkende goue kleur in die Springbok-trui.Foto: Motorpress.co.za
Die "Bok-Rover" spog ook met groen stemmingsbeligting.Foto: Motorpress.co.za
Maar, sê Land Rover, as jy wel 'n paar los miljoen het en lus voel om uit te staan by die volgende braai …
Land Rover, een van die Bokke se borge, het met die hulp van Saru die gelisensieerde Bokgroen-kleur perfek nageboots in sy verf-werkwinkel by sy fabriek in Coventry. Die spesiale Ranger Rover is van die fabriek se produksielyn gehaal en in dié groen verfbad gedompel.
Daarna is Bok-kentekens in goud op die bakwerk geverf. Ander spesiale kenmerke sluit in geel stikwerk op die swart leersitplekke en by die deurpanele. Die remknypers is ook doodstop-goud.
Land Rover hoop om met dié eenmalige projek sy steun aan die Bokke en Bok-ondersteuners te onderstreep, kort voordat die span na Japan vertrek vir sy taai aanslag op die Wêreldbeker-kroon in September vanjaar.
Te oordeel aan die SA spanne in die Super-reeks se vertonings tot dusver, het Rassie Erasmus en sy troepe enige hulp nodig wat hulle kan ontvang. Vir die Bok-ondersteuners sal die Bok-Rover se groen stemmingsbeligting in die kajuit straks ook 'n nuttige kenmerk wees, kom September. – Motorredaksie